Selecţionata masculină de baschet a Statelor Unite, campioana olimpică en titre, urmează să înfrunte puternica echipă a Serbiei la Jocurile Olimpice de la Paris, în timp ce formaţia ţării gazdă, Franţa, a fost repartizată în aceeaşi grupă cu Germania, deţinătoarea titlului mondial, conform tragerii la sorţi efectuată marţi la Mies (Elveţia), informează AFP, potrivit Agerpres.
"Team USA", cvadruplă campioană olimpică, se va prezenta la Paris cu o pleiadă de vedete, în frunte cu superstarul LeBron James, care îi va avea alături, printre alţii, pe Stephen Curry, Joel Embiid şi Kevin Durant. În aceste condiţii, americanii sunt considerat mari favoriţi la câştigarea aurului la JO 2024.
"King James" şi colegii săi vor da însă piept la Paris cu Nikola Jokic, starul selecţionatei Serbiei şi campion en titre în Liga profesionistă nord-americană (NBA) cu echipa Denver Nuggets.
Alături de SUA şi Serbia, din Grupa C va face parte şi selecţionata Sudanului de Sud, prcum şi câştigătoarea turneului de calificate din Porto Rico, la care vor lua parte Italia, Bahrain, Lituania, Mexic, Cote d'Ivoire şi echipa gazdă, Porto Rico.
În turneul olimpic feminin, baschetbalistele americane vor juca de asemenea într-o grupă dificilă, din care face parte şi campioana europeană en titre, Belgia. Franţuzoaicele, medaliate cu bronz la Tokyo, în 2021, vor înfrunta la rândul lor Australia, Canada şi Nigeria.
Componenţa grupelor turneelor olimpice de baschet de la Paris:
MASCULIN
Grupa A: Australia, Canada şi câştigătoarele turneelor de calificare din Grecia şi Spania
Grupa B: Franţa, Germania, Japonia şi câştigătoarea turneului de calificare din Lituania
Grupa C: Serbia, Sudanul de Sud, Statele Unite şi câştigătoarea turneului de calificare din Porto Rico
FEMININ
Grupa A: Serbia, Spania, China, Porto Rico
Grupa B: Canada, Nigeria, Australia, Franţa
Grupa C: Germania, Statele Unite, Japonia, Belgia
Primele două clasate în fiecare grupă, precum şi cele mai bune două echipe de pe locul al treilea se califică în sferturile de finală.
Turneele olimpice de calificare vor avea loc în perioada 2-7 iulie, în Grecia, Letonia, Porto Rico şi Spania.